Oficiālais Vēstnesis L 188 , 17/07/1997 Lpp. 0006 - 0007



Komisijas Regula (EK) Nr. 1365/97 (1997. gada 16. jūlijs), ar kuru groza Regulu (EK) Nr. 716/96, ar ko pieņem ārkārtas atbalsta pasākumus liellopu gaļas tirgum Apvienotajā Karalistē EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1968. gada 27. jūnija Regulu (EEK) Nr. 805/68 par liellopu gaļas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 2222/96 [2], un jo īpaši tās 23. pantu, tā kā Komisijas Regula (EK) Nr. 716/96 [3], kurā jaunākie grozījumi izdarīti ar Regulu (EK) Nr. 2423/96 [4], paredz ārkārtas atbalsta pasākumus liellopu gaļas tirgum Apvienotajā Karalistē, jo īpaši atļaujot maksāt ražotājiem ECU 0,9 par to dzīvnieku dzīvsvara kilogramu, kas nokauti saskaņā ar programmu, kuru ieviesa minētā regula; tā kā, ņemot vērā Apvienotās Karalistes tirgus cenu tendences, šī summa jākoriģē attiecībā uz govīm, nosakot dzīvnieku maksimālo svaru saistībā ar minētajiem pasākumiem; tā kā maksimālo svaru nosaka ņemot vērā govju vidējo svaru; tā kā tādēļ jākoriģē Kopienas ieguldījums par dzīvnieku Eiropas valūtas vienībās; tā kā Liellopu gaļas pārvaldības komiteja tās priekšsēdētāja noteiktajā termiņā nav izteikusi atzinumu, IR PIEŅĒMUSI ŠO REGULU. 1. pants Ar šo Regulas (EK) Nr. 716/96 2. pantu aizstāj ar šādu pantu: "2. pants 1. Cena, ko Apvienotās Karalistes kompetentā iestāde saskaņā ar 1. panta 1. punktu maksā ražotājiem vai to pārstāvjiem, ir: - ECU 0,8 par govs dzīvsvara kilogramu, - ECU 0,9 par citu dzīvnieku dzīvsvara kilogramu. Nemaksā par svaru, kas pārsniedz 560 kilogramus dzīvsvara, kuru vajadzības gadījumā aprēķina, izmantojot 2. punktā minētos koeficientus. 2. Ja ir nepieciešams nosvērt attiecīgo nokauto dzīvnieku, lai aprēķinātu tā dzīvsvaru, tad pēc asiņu nolaišanas un ādas, galvas, kāju un iekšu izņemšanas nokautā dzīvnieka svaru reizina ar koeficientu: - 2 attiecībā uz govīm, - 1,70 attiecībā uz citiem dzīvniekiem. 3. Kopiena līdzfinansē izdevumus, kuri Apvienotajai Karalistei rodas par iepirkumiem, kas minēti 1. panta 1. punktā, piemērojot likmi ECU 291 par govi un ECU 328 par dzīvniekiem, kas nav govis, par katru iepirkto dzīvnieku, kurš iznīcināts saskaņā ar 1. panta noteikumiem. Tomēr pēc tam, kad attiecīgais dzīvnieks ir iznīcināts saskaņā ar 1. panta 2. punktu, izmaksā avansu 80 % apmērā no Kopienas ieguldījuma. 4. Ja 1. panta 1. punktā minētais iepirkums ietver kastrētu vīriešu kārtas liellopu, 1. punktā minēto cenu samaksā pilnīgi tikai tad, ja par pārdoto dzīvnieku netiek iesniegts pieteikums par piemaksu sezonas pagarinājumam, kas minēts Regulas (EEK) Nr. 805/68 4.c pantā. Ražotājs vai viņa pārstāvis apņemas nodrošināt, ka nemēģinās iegūt minēto piemaksu par šādu dzīvnieku. Ja šīs saistības neizpilda saskaņā ar 1. punktu, izmaksājamo cenu par šādu dzīvnieku samazina par summu, kas ir vienāda ar attiecīgo sezonas pagarinājuma piemaksas summu. Gadījumā, ja par šo dzīvnieku iesniedz piemaksas pieteikumu, attiecīgajam ražotājam no pārdotā dzīvnieka cenas ir obligāti jāatmaksā summa, kas ir vienāda ar piemaksu summai par attiecīgo sezonas pagarinājumu. Šajos divos gadījumos Kopienas ieguldījumu, kas paredzēts 3. punktā, samazina par summu, kas ir vienāda ar piemaksas summu par attiecīgo sezonas pagarinājumu. 5. Piemērojamā konversijas likme ir lauksaimniecības likme, kas bija spēkā tā mēneša pirmajā dienā, kurā iepirka attiecīgo dzīvnieku." 2. pants Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī. Tā attiecas uz dzīvniekiem, kas iepirkti no 1997. gada 4. augusta. Šī regula uzliek saistības kopumā un ir tieši piemērojama visās dalībvalstīs. Briselē, 1997. gada 16. jūlijā Komisijas vārdā — Komisijas loceklis Franz Fischler [1] OV L 148, 28.6.1968., 24. lpp. [2] OV L 296, 21.11.1996., 50. lpp. [3] OV L 99, 20.4.1996., 14. lpp. [4] OV L 329, 19.12.1996., 43. lpp. --------------------------------------------------